Dohoda medzi Európskou úniou a Švajčiarskou konfederáciou o účasti Švajčiarskej konfederácie na policajnej misii Európskej únie v bývalej juhoslovanskej republike Macedónsko (EUPOL „Proxima“)



Official Journal L 354 , 30/11/2004 P. 0078 - 0080



PREKLAD Dohoda medzi Európskou úniou a Švajčiarskou konfederáciou o účasti Švajčiarskej konfederácie na policajnej misii Európskej únie v bývalej juhoslovanskej republike Macedónsko (EUPOL "Proxima") EURÓPSKA ÚNIAna jednej strane aŠVAJČIARSKA KONFEDERÁCIAna strane druhej,obidve ďalej len "zúčastnené strany", - prijatie jednotnej akcie 2003/681/SZBP o policajnej misii Európskej únie v bývalej juhoslovanskej republike Macedónsko (EUPOL "Proxima") [1] Radou Európskej únie 29. septembra 2003, v ktorej sa uvádza, že pristupujúce štáty sú vyzvané a iné tretie štáty môžu byť vyzvané prispievať k EUPOL "Proxima", - vyzvanie Švajčiarskej konfederácie na účasť na EUPOL "Proxima", - úspešné ukončenie procesu vytvorenia ozbrojených síl a odporúčanie policajného vedúceho misie a Výboru pre civilné aspekty krízového riadenia schváliť účasť Švajčiarskej konfederácie na EUPOL "Proxima", - rozhodnutie politického a bezpečnostného výboru z 10. februára 2004 súhlasiť s príspevkom Švajčiarskej konfederácie k EUPOL "Proxima", - dohodu o štatúte a činnosti EUPOL "Proxima" v bývalej juhoslovanskej republike Macedónsko [2], uzavretú 11. decembra 2003 medzi EÚ a bývalou juhoslovanskou republikou Macedónsko, vrátane ustanovení o postavení personálu EUPOL "Proxima", SA DOHODLI TAKTO: Článok 1 Rámec 1. Švajčiarska konfederácia súhlasí s ustanoveniami jednotnej akcie 2003/681/SZBP o EUPOL "Proxima", ktorú prijala Rada Európskej únie 29. septembra 2003, ako aj s každou jednotnou akciou alebo rozhodnutím, ktorou Rada Európskej únie môže rozhodnúť o predĺžení EUPOL "Proxima". 2. Príspevkom Švajčiarskej konfederácie k EUPOL "Proxima" nie je dotknutá autonómia rozhodovania Európskej únie. Článok 2 Postavenie personálu 1. Postavenie personálu, ktorý Švajčiarska konfederácia vyšle v rámci EUPOL "Proxima", sa spravuje dohodou o štatúte a činnosti EUPOL "Proxima" v bývalej juhoslovanskej republike Macedónsko uzavretou 11. decembra 2003 medzi EÚ a bývalou juhoslovanskou republikou Macedónsko. 2. Bez toho, aby bola dotknutá dohoda uzavretá medzi EÚ a bývalou juhoslovanskou Macedónskou republikou o štatúte a činnosti EUPOL "Proxima" v bývalej juhoslovanskej republike Macedónsko, Švajčiarska konfederácia uplatňuje jurisdikciu na svoj personál zúčastňujúci sa na EUPOL "Proxima". 3. Švajčiarska konfederácia zodpovedá za prejednanie každej sťažnosti súvisiacej s účasťou jej personálu na EUPOL "Proxima", ktorú uplatní, alebo ktorá sa týka niektorého z členov jej personálu. Švajčiarska konfederácia zodpovedá za začatie konania, najmä súdneho alebo disciplinárneho, voči ktorémukoľvek z členov jej personálu. 4. Švajčiarska konfederácia sa vzdáva všetkých nárokov na náhradu voči všetkým štátom zúčastňujúcich sa EUPOL "Proxima" v prípade úrazu alebo smrti členov personálu Švajčiarskej konfederácie, alebo škody alebo straty majetku v jej vlastníctve, ktorý používa EUPOL "Proxima", ak takýto úraz, smrť, škoda alebo strata: - boli spôsobené personálom EUPOL "Proxima" pri výkone jeho služobných povinností súvisiacich s operáciou, okrem prípadov hrubej nedbanlivosti alebo úmyselného zavinenia, alebo - vznikli používaním majetku vo vlastníctve štátov zúčastnených na EUPOL "Proxima", ak bol majetok používaný v súvislosti s operáciou, s výnimkou prípadov hrubej nedbanlivosti alebo úmyselného zavinenia personálu EUPOL "Proxima", ktorý tento majetok používal. 5. Členské štáty Európskej únie sa zaväzujú vydať vyhlásenie o vzdaní sa nárokov na náhradu škody v súvislosti s účasťou Švajčiarskej konfederácie na EUPOL "Proxima". Článok 3 Utajované skutočnosti 1. Švajčiarska konfederácia prijme primerané opatrenia s cieľom zabezpečiť, aby utajované skutočnosti EÚ boli chránené v súlade s bezpečnostnými predpismi Rady Európskej únie, ktoré sú predmetom rozhodnutia Rady 2001/264/ES [3], a v súlade s ďalšími usmerneniami vydanými príslušnými orgánmi, vrátane vedúceho misie/policajného komisára EUPOL "Proxima". 2. V prípade uzavretia dohody o bezpečnostných postupoch pre výmenu utajovaných skutočností medzi EÚ a Švajčiarskou konfederáciou sa ustanovenia takejto dohody uplatnia v rámci EUPOL "Proxima". Článok 4 Personál vyslaný v rámci EUPOL "Proxima" 1. Švajčiarska konfederácia zabezpečí, aby jej personál vyslaný v rámci EUPOL "Proxima" vykonával svoju misiu v súlade s: - ustanoveniami jednotnej akcie 2003/681/SZBP a následnými zmenami a doplneniami, ako je uvedené v článku 1 ods. 1 tejto dohody, - operačným plánom, - vykonávacími opatreniami. 2. Švajčiarska konfederácia včas oboznámi vedúceho misie/policajného komisára EUPOL "Proxima" a Generálny sekretariát Rady Európskej únie o akejkoľvek zmene týkajúcej sa jej príspevku k EUPOL "Proxima". 3. Personál vyslaný v rámci EUPOL "Proxima" sa podrobí lekárskej prehliadke a očkovaniu a príslušný orgán Švajčiarskej konfederácie mu vystaví lekárske potvrdenie o spôsobilosti. Členovia personálu vyslaní v rámci EUPOL "Proxima" predložia kópiu tohto potvrdenia. 4. Vyslaní príslušníci polície sú pri práci oblečení do svojich národných policajných uniforiem. Barety a hodnostné označenia zabezpečí EUPOL "Proxima". Článok 5 Velenie 1. Personál vyslaný Švajčiarskou konfederáciou má pri výkone svojej funkcie a správaní na zreteli výhradne záujmy EUPOL "Proxima". 2. Všetok personál zostáva v plnom rozsahu pod velením ich vnútroštátnych orgánov. 3. Vnútroštátne orgány odovzdajú operatívnu kontrolu (OPCON) vedúcemu misie/policajnému komisárovi EUPOL "Proxima", ktorý vykonáva velenie a kontrolu prostredníctvom hierarchickej štruktúry velenia a kontroly. 4. Vedúci misie/policajný komisár velí EUPOL "Proxima" a zabezpečuje jej každodenné riadenie. 5. Švajčiarska konfederácia má v súlade s článkom 9 ods. 4 jednotnej akcie 2003/681/SZBP rovnaké práva a povinnosti ohľadne každodenného riadenia operácie ako členské štáty Európskej únie, ktoré sa zúčastňujú operácie. 6. Vedúci misie/policajný komisár EUPOL "Proxima" je zodpovedný za disciplinárnu kontrolu nad personálom. V prípade potreby začne príslušný vnútroštátny orgán disciplinárne konanie. 7. Švajčiarska konfederácia ustanoví Styčný bod národného kontingentu (National Point of Contact, "NPC"), aby zastupoval jej národný kontingent v rámci operácie. NPC podáva správy vedúcemu misie/policajnému komisárovi EUPOL "Proxima" v národných záležitostiach a je zodpovedný za každodennú disciplínu kontingentu. 8. Európska únia prijme rozhodnutie o ukončení operácie po porade so Švajčiarskou konfederáciou, ak tento štát v deň ukončenia operácie ešte prispieva k EUPOL "Proxima". Článok 6 Finančné aspekty 1. Švajčiarska konfederácia znáša všetky náklady spojené so svojou účasťou na operácii okrem nákladov, ktoré podliehajú spoločnému financovaniu EÚ, ako je ustanovené v prevádzkovom rozpočte operácie. 2. Švajčiarska konfederácia zváži možnosť dobrovoľných príspevkov. 3. V prípade takýchto dobrovoľných príspevkov sa medzi vedúcim misie/policajným komisárom EUPOL "Proxima" a príslušnými správnymi útvarmi Švajčiarskej konfederácie podpíše dohoda o praktických podrobnostiach platby príspevkov Švajčiarskej konfederácie na prevádzkový rozpočet EUPOL "Proxima". Táto dohoda okrem iného zahŕňa tieto ustanovenia: a) dotknutú čiastku; b) podrobnosti o platbe finančného príspevku; c) postup pri audite. 4. V prípade smrti, úrazu, straty alebo škody spôsobených fyzickej alebo právnickej osobe pochádzajúcej z bývalej juhoslovanskej republiky Macedónsko, Švajčiarska konfederácia po určení jej zodpovednosti zaplatí náhradu škody za podmienok stanovených v dohode o štatúte misie, ktorá je uvedená v článku 2 ods. 1 dohody. Článok 7 Neplnenie si povinností Ak si jedna zo strán neplní svoje povinnosti stanovené v predchádzajúcich článkoch, druhá strana má právo túto dohodu vypovedať s jednomesačnou výpovednou lehotou. Článok 8 Urovnávanie sporov Spory týkajúce sa výkladu alebo uplatňovania tejto dohody sa medzi stranami riešia diplomatickou cestou. Článok 9 Nadobudnutie platnosti 1. Táto dohoda nadobúda platnosť prvý deň prvého mesiaca po tom, ako sa strany vzájomne oboznámia o ukončení vnútroštátnych postupov potrebných na tento účel. 2. Táto dohoda sa predbežne uplatňuje odo dňa jej podpisu. 3. Táto dohoda môže byť zmenená a doplnená na základe vzájomnej písomnej dohody medzi stranami. 4. Táto dohoda môže byť vypovedaná písomným oznámením o vypovedaní druhej strane. Takéto vypovedanie nadobudne účinnosť šesť mesiacov po prijatí oznámenia druhou stranou. V Bruseli 14. júla 2004 v anglickom jazyku v štyroch kópiách Za Európsku úniu Za Švajčiarsku konfederáciu -------------------------------------------------- [1] Ú. v. EÚ L 249, 1.10.2003, s. 66. [2] Ú. v. EÚ L 16, 23.1.2004, s. 65. [3] Ú. v. ES L 101, 11.4.2001, s. 1.